Diari Oficial de la Generalitat Valenciana


Sumari del DOGV 7137, del 23-10-2013 (2013/9974)

RESOLUCIÓ de 4 d'octubre de 2013, de la Direcció General d'Innovació, Ordenació i Política Lingüística, per la qual es convoquen els cursos de promoció dels coneixements de valencià per als empleats públics de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7137

Data del DOGV
:   23-10-2013

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2013/9974


Data del document
:   04-10-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 4 d'octubre de 2013, de la Direcció General d'Innovació, Ordenació i Política Lingüística, per la qual es convoquen els cursos de promoció dels coneixements de valencià per als empleats públics de l'Administració de la Generalitat. [2013/9974]  
Correspon a la Subdirecció General de Política Lingüística de la Direcció General d'Innovació, Ordenació i Política Lingüística, l'organització i la coordinació tècnica dels cursos de promoció dels coneixements de valencià per a funcionaris i empleats públics no docents, així com concretar-ne els aspectes organitzatius i de funcionament per tal d'aconseguir un millor aprofitament dels recursos humans i pressupostaris disponibles.  
Per això, i d'acord amb les competències atribuïdes a esta direcció general en el punt 2 de l'article 10 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
  
Primer. Oferta de cursos  
Es convoquen els cursos de promoció dels coneixements de valencià corresponents a la campanya 2013-2014 per al personal no docent al servici de la Generalitat. S'oferixen cursos presencials en centres de treball, organitzats en les diferents conselleries i organismes dependents de la Generalitat. Esta modalitat d'ensenyament complementa l'oferta de cursos previstos en el Pla Governança 2013, en què s'aposta per l'aprenentatge en línia amb l'objectiu no sols d'optimitzar els recursos disponibles, sinó també d'incrementar la qualitat en el procés de formació i de l'aprenentatge del valencià, alhora que permet, a més, que els funcionaris que la seguixen es beneficien de la flexibilitat horària d'este tipus d'aprenentatge.  
  
Segon. Cursos en centres de treball  
S'organitzaran en les diferents conselleries i organismes dependents de la Generalitat.  
  
1. Organització i inscripció  
Les conselleries i els organismes dependents de la Generalitat podran organitzar els cursos que consideren necessaris per al personal del propi centre de treball. El pagament del professorat anirà a càrrec de les conselleries o els organismes dependents que organitzen els cursos.  
Per tal que estos cursos s'incloguen en la campanya de promoció de coneixements de valencià 2013-2014, el director o responsable de cada conselleria o organisme dependent de la Generalitat haurà de trametre una proposta organitzativa dels cursos segons el model disponible en l'adreça electrònica .  
La sol·licitud es trametrà amb una antelació mínima d'una setmana respecte a la data d'inici del curs o dels cursos que se sol·liciten.  
En la proposta mencionada, el director o responsable de cada conselleria haurà de designar un coordinador. Una vegada rebuda la proposta, el Servici d'Acreditació i Promoció del Valencià contactarà amb els coordinadors, que seran els responsables de la posada en marxa del curs o cursos, de l'elaboració dels calendaris, de la inscripció de l'alumnat, del control dels fulls d'assistència i del seguiment profitós del curs per part de l'alumnat que ha assistit regularment a les classes. La Direcció General d'Innovació, Ordenació i Política Lingüística designarà el professorat que impartirà els cursos, tenint en compte les propostes que formulen les conselleries i els organismes dependents.  
  
2. Dedicació lectiva, període de realització i horari dels cursos  
Els cursos tindran una durada entre 50 i 100 hores lectives.  
L'horari i el calendari lectius dels cursos, incloses les dates d'inici i de finalització, seran establits pels responsables dels centres i hauran de ser confirmats per la Direcció General d'Innovació, Ordenació i Política Lingüística.   
  
  
Tercer. Coordinació i organització dels cursos  
La convocatòria i l'organització de l'oferta dels cursos en centres de treball correspon a la Subdirecció General de Política Lingüística, a través del Servici d'Acreditació i Promoció del Valencià.  
Els tècnics de promoció lingüística de les direccions territorials d'Educació, Cultura i Esport d'Alacant i de Castelló s'encarregaran de l'organització de l'oferta dels cursos en centres de treball en les respectives demarcacions provincials.   
En els centres de treball on s'organitzen cursos i hi haja tècnics de promoció lingüística, estos seran els encarregats de coordinar el funcionament dels cursos del centre. En els centres o organismes que no disposen de tècnics de promoció lingüística, el director o responsable del departament haurà de designar una persona com a responsable de coordinar-los.  
La Subdirecció General de Política Lingüística podrà convocar el professorat i els tècnics lingüístics que coordinen els cursos a una reunió abans de l'inici d'estos.  
  
Quart. Contingut dels cursos  
El contingut dels cursos s'adequarà als objectius generals previstos per als nivells establits en l'annex I de l'Orde de 16 d'agost de 1994, de la Conselleria d'Educació i Ciència, per la qual s'establixen els certificats oficials administratius de coneixements de valencià que expedirà la Junta Qualificadora de Coneixements de Valencià i s'homologuen i es revaliden altres títols (DOGV 2331, 24.08.1994). En 2009 estos continguts i els objectius de les proves van ser adequats, a través del Ple de la Junta Qualificadora de Coneixements de Valencià, als criteris expressats en el Marc europeu comú de referència per a les llengües: aprendre, ensenyar, avaluar.  
  
Quint. Certificats  
Els cursos són de preparació per a les proves que convoca la Junta Qualificadora de Coneixements de Valencià. Per tant, l'assistència, el seguiment i la participació en estos no comporta l'expedició de cap títol que acredite haver superat cap dels nivells dels certificats oficials administratius.  
El Servici d'Acreditació i Promoció del Valencià expedirà un certificat de participació amb la durada lectiva del curs a les persones que superen el 85per cent d'assistència. El professorat serà l'encarregat del control i seguiment de l'assistència, la qual cosa es farà mitjançant un full de signatures que caldrà que els assistents firmen en cada una de les sessions del curs. A l'efecte de l'expedició dels certificats d'aprofitament, en finalitzar el curs el coordinador o el professorat haurà de facilitar al Servici d'Acreditació i Promoció del Valencià informació sobre el control del seguiment de l'assistència al curs. A més, caldrà especificar el codi del curs, el nivell, i també les dades identificadores dels assistents.  
  
Sext. Informació  
Els telèfons d'informació sobre l'organització de cursos en centres de treball són el 086 586 255 i el 962 703 375.  
A més, es pot ampliar la informació sobre qualsevol aspecte organitzatiu o de funcionament en els centres territorials de coordinació següents:  
- Alacant: Direcció Territorial d'Educació, Cultura i Esport, tel. 477 273 442.  
- Castelló de la Plana: Direcció Territorial d'Educació, Cultura i Esport,  
tel. 057 033 931.  
- València: Direcció Territorial d'Educació, Cultura i Esport, tel. 777 722 506.  
  
  
DISPOSICIÓ FINAL  
  
Única  
La present resolució entrarà en vigor l'endemà de ser publicada en el Diari Oficial de la Comunitat Valenciana.  
Contra la present resolució, que no posa fi a la via administrativa, les persones interessades podran interposar recurs d'alçada davant de la consellera d'Educació, Cultura i Esport en el termini d'un mes a comptar de l'endemà de la seua publicació, de conformitat amb el que disposa l'article 114 de la Llei de Règim Jurídic de les Administracions Públiques i del Procediment Administratiu Comú, i sense perjuí que s'utilitze qualsevol altra via que es considere oportuna.  
  
València, 4 d'octubre de 2013.- La directora general d'Innovació, Ordenació i Política Lingüística: Beatriz Gascó Enríquez.